  Туспуктэм: Григорий Фомин Майя Бывальцева Удмуртиын «Бадӟым удмурт диктант» югдытон ужрадлы йылпумъянъёс лэсьтӥзы. Оглом удмурт кылын гожъяськыны быгатэмзэ 2 сюрс 827 адями эскериз, 83 мурт 100 балл басьтӥз. Со сярысь ужрадлэн «ВКонтатке» мерлыко вотэсысь нимлыко огиназ ивортӥзы. 2 сюрс 228 адями ужрадэ нимысьтыз радъям площадкаосын пыриськиз, 599 мурт текстэз радио но телевидение пыр лыдӟем гожтэм улсын гожтӥз. Диктантэз ортчытыны Удмуртиысь 29 каръёсын но ёросъёсын 140 площадкаос дасямын вал, мукет улосвылъёсын – 35. Тужгес пиналъёсызлы ужрадэ пыриськисьёслы 7 арес вал, тужгес арлыдоезлы – 89 арес. Диктантэ пыриськем сярысь электро сертификатэз 15-тӥ куартолэзьысен акцилэн  сайтысьтыз басьтыны луоз. Нош баллъёсты дасям протоколысь шедьтыны луэ ни. Та нуналъёсы диактантлэсь текстсэ но шараялозы. Ватсалом, «Бадӟым удмурт диктант» акци улсын ортчем онлайн-тестирование 422 адями пыриськиз. Тодэ вайытом, удмурт кылын шонер гожъяськыны быгатэмез эскерон ужрад 1-тӥ оштолэзе ортчиз. Текст удмурт азьветлӥсьёслэн Кузебай Гердлэн но Ашальчи Окилэн вордскемзы дырысен 125 ар тырмонлы но Удмуртиын Егитъёслэн арзылы сӥземын вал. Тегъёс: Удмуртия Бадӟымудмуртдиктант удмурткыл  